b'\n_START_ARTICLE_\nLisbon Lions\n_START_PARAGRAPH_\nThe Lisbon Lions (\xc2\xabL\xc3\xb8vene fra Lisboa\xc2\xbb) er det kallenavnet som ble gitt til det Celtic-laget som vant Europacupen p\xc3\xa5 Est\xc3\xa1dio Nacional i Lisboa, Portugal 25. mai 1967, da de slo Internazionale fra Milano 2\xe2\x80\x931._NEWLINE_Celtic var det f\xc3\xb8rste britiske laget som vant en europacup, og til n\xc3\xa5 den eneste skotske klubben som har n\xc3\xa5dd finalen i en europeisk turnering som de i tillegg vant. Klubben er i tillegg den ene av to klubber totalt som har vunnet et europeisk trofe med et lag best\xc3\xa5ende utelukkende av spillere fra klubbens hjemland. Alle spillerne p\xc3\xa5 Celtic var f\xc3\xb8dt innenfor en radius p\xc3\xa5 under 50 km (30 miles) fra Celtic Park i Glasgow._NEWLINE_Celtics spillestil var det motsatte av den effektive defensive spillestilen til Inter. Jimmy Johnstone skal ha beskrevet sitt lags spillestil \xc2\xabsom nederlenderne i h\xc3\xb8yt tempo\xc2\xbb._NEWLINE_Alessandro Mazzola \xc3\xa5pnet scoringene da han satte inn en straffe allerede etter 7 minutter, etter at Jim Craig hadde lagt ned Renato Cappellini. Italienerne trakk seg da tilbake p\xc3\xa5 banen i sitt kjente 11-manns forsvar. Inter fikk deretter ikke et eneste hj\xc3\xb8rnespark og hadde bare to skudd p\xc3\xa5 m\xc3\xa5l. Celtic hadde to skudd i tverrliggeren og totalt 39 avslutninger, hvorav 13 ble reddet av den italienske keeperen Giuliano Sarti, 7 ble blokkert og bare 19 var utenfor m\xc3\xa5l._NEWLINE_Craig gjorde opp for straffen han hadde laget tidlig i kampen da han i det 63. minutt la pasningen til Tommy Gemmell som laget Celtics utligning. I det 83. minutt fikk Gemmell nok rom til \xc3\xa5 spille ballen til Bobby Murdoch som skj\xc3\xb8t et langskudd som Steve Chalmers styrte videre i m\xc3\xa5l.'